CELEX: 62009TN0332
Language: sl
Date: 2009-08-20 00:00:00
Title: Zadeva T-332/09: Tožba, vložena 20. avgusta 2009 – Electrabel proti Komisiji

7.11.2009   
            
            
               SL
            
            
               Uradni list Evropske unije
            
            
               C 267/71
            
         Tožba, vložena 20. avgusta 2009 – Electrabel proti Komisiji
   (Zadeva T-332/09)
   2009/C 267/129
   Jezik postopka: francoščina
   
      Stranki
   
   
      Tožeča stranka: Electrabel (zastopnika: M. Pittie in P. Honoré, odvetnika)
   
      Tožena stranka: Komisija Evropskih skupnosti
   
      Predlogi tožeče stranke
   
   
               —
            
            
               Tožba naj se razglasi za dopustno in utemeljeno;
            
         
               —
            
            
               izpodbijana odločba naj se v celoti razglasi za nično;
            
         
               —
            
            
               podredno, člena 2 in 3 izpodbijane odločbe naj se razglasita za nična oziroma naj se vsaj zmanjša globa, ki je bila tožeči stranki naložena na podlagi člena 2 izpodbijane odločbe;
            
         
               —
            
            
               v vsakem primeru naj se Komisiji naloži plačilo vseh stroškov, ki jih je priglasila tožeča stranka v zvezi s tem postopkom.
            
         
      Tožbeni razlogi in bistvene trditve
   
   Tožeča stranka s to tožbo predlaga razglasitev ničnosti Odločbe Komisije C(2009) 4416 konč. z dne 10. junija 2009, v kateri je Komisija ugotovila, da je tožeča stranka kršila člen 7(1) Uredbe št. 4064/89 (1), s tem da je izvedla koncentracijo na ravni Skupnosti, preden jo je priglasila in preden je bila razglašena za združljivo s skupnim trgom. Tožeča stranka podredno predlaga razglasitev ničnosti ali vsaj zmanjšanje globe, ki ji je bila naložena v členu 2 izpodbijane odločbe.
   Tožeča stranka v podporo svoji tožbi navaja štiri tožbene razloge:
   
               —
            
            
               nepravilna opredelitev kršitve, zlasti zaradi zmede, ki je nastala glede kršitve v zvezi z opustitvijo priglasitve in v zvezi s prezgodnjo izvedbo koncentracije in zato zaradi protislovja v obrazložitvi med opredelitvijo kršitve in presojo njenega trajanja;
            
         
               —
            
            
               kršitev členov 3(3) in 14(2) Uredbe št. 4064/89 ter smernic Komisije v zvezi s pojmom koncentracije, s tem da je ta ugotovila obstoj dejanskega izključnega nadzora družbe Compagnie Nationale du Rhône s strani družbe Electrabel na dan 23. decembra 2003. Tožeča stranka zatrjuje, da Komisija (i) ni upoštevala upoštevnih dejavnikov obravnavane zadeve, zlasti da je družba Compagnie Nationale du Rhône javna, (ii) je nepopolno in napačno uporabila opredelitev dejanskega izključnega nadzora, ki jo je določila v svojih smernicah v zvezi s pojmom koncentracije ter (iii) je storila več očitnih napak pri presoji zlasti v zvezi z vodilnimi organi družbe Compagnie Nationale du Rhône;
            
         
               —
            
            
               zastaranje pooblastila Komisije za naložitev sankcije v obravnavani zadevi ter
            
         
               —
            
            
               nespoštovanje načel sorazmernosti, dobrega upravljanja in zaupanja v pravo, s tem da je tožeči stranki naložila tako visoko globo za kršitev, ki nikakor ni vplivala na konkurenco.
            
         
      (1)  Uredba Sveta (EGS) št. 4064/89 z dne 21. decembra 1989 o nadzoru koncentracij podjetij (UL L 395, str. 1, ponovno v celoti objavljena v UL 1990, L 257, str. 13, kot je bila popravljena).